Document ID: 31992R1320

ΚΑΝΟΝΙΣΜΟΣ (ΕΟΚ) αριθ. 1320/92 ΤΗΣ ΕΠΙΤΡΟΠΗΣ της 22ας Μαΐου 1992 για νέα μεταβατικά μέτρα στηρίξεως της αγοράς του βοείου κρέατος στην Ισπανία
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την πράξη προσχώρησης της Ισπανίας και της Πορτογαλίας, και ιδίως το άρθρο 90,
Εκτιμώντας:
ότι η περίοδος που καθορίστηκε στο άρθρο 90 της πράξης προσχώρησης παρατάθηκε έως τις 31 Δεκεμβρίου 1991 από τον κανονισμό (ΕΟΚ) αριθ. 477/92 του Συμβουλίου (1)-
ότι στην Ισπανία η κατάσταση της αγοράς χαρακτηρίζεται από σημαντική μείωση της κατανάλωσης που οφείλεται σε υγειονομικούς λόγους από αύξηση της παραγωγής η οποία προκύπτει από μέτρα που ελήφθησαν στο γαλακτοκομικό τομέα και από έλλειψη ζωοτροφών λόγω της ξηρασίας- ότι η κατάσταση αυτή δημιούργησε οικονομικές δυσκολίες για τους ισπανούς παραγωγούς με την ισχυρή πτώση των τιμών που συνεχίζεται εδώ και πολλούς μήνες- ότι οι δυσκολίες αυτές είναι αρκετά σοβαρές για να δικαιολογήσουν την εισαγωγή μεταβατικών μέτρων για τη βελτίωση της καταστάσεως της αγοράς του βοείου κρέατος στην Ισπανία-
ότι, για να είναι αποτελεσματικά αυτά τα μεταβατικά μέτρα, θα πρέπει να θεσπισθούν με τη μορφή αγορών σε σταθερές τιμές στην παρέμβαση για το σύνολο των προϊόντων του τομέα του βοείου κρέατος και να πραγματοποιηθούν με τήρηση των όρων που καθορίζονται στον τίτλο Ι τμήμα 1, καθώς και στους τίτλους ΙΙ και ΙΙΙ του κανονισμού (ΕΟΚ) αριθ. 859/89 της Επιτροπής της 29ης Μαρτίου 1989 σχετικά με τις λεπτομέρειες εφαρμογής των μέτρων παρεμβάσεως στον τομέα του βοείου κρέατος (2), όπως τροποποιήθηκε τελευταία από τον κανονισμό (ΕΟΚ) αριθ. 695/92 (3)-
ότι, μεριμνώντας για την προοδευτική προσαρμογή της ισπανικής αγοράς στις συνθήκες της κοινοτικής αγοράς, πρέπει να συνδεθεί η τιμή αγοράς με την ελάχιστη τιμή που καθορίζεται στα πλαίσια του κανονικού καθεστώτος παρεμβάσεως-
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Βοείου Κρέατος,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Ο ισπανικός οργανισμός παρεμβάσεως που αναφέρεται στο παράρτημα V του κανονισμού (ΕΟΚ) αριθ. 589/89 αγοράζει, εντός ανωτάτου ορίου 10 000 τόνων, κατά τη διάρκεια της περιόδου από 25 Μαΐου έως 31 Ιουλίου 1992 σφάγια, μισά σφάγια, μπροστινά ή πισινά τέταρτα των χονδρών βοοειδών που περιγράφονται στο παράρτημα ΙΙΙ του εν λόγω κανονισμού.
2. Για καθεμία από τις περιόδους αναλήψεως βάσει του καθεστώτος αγοράς με διαγωνισμό που αναφέρεται στο άρθρο 2 στοιχείο β) του κανονισμού (ΕΟΚ) αριθ. 859/89, η τιμή αγοράς ανά 100 χιλιόγραμμα σφαγίου ή μισού σφαγίου της κατηγορίας Α και της ποιότητας R 3 καθορίζεται σε ποσό ίσο με τη μέση τιμή της αγοράς, που διαπιστώνεται στην Ισπανία ανά ποιότητα ή ομάδα ποιοτήτων μετατρεπομένων στην ποιότητα R 3, αυξημένη με την προσαύξηση που προβλέπεται στο άρθρο 12 παράγραφος 1 του εν λόγω κανονισμού- εάν εντούτοις η μέση τιμή που διαπιστώνεται στην αγορά στην Ισπανία ανά ποιότητα ή ομάδα ποιοτήτων μετατρεπομένη στην ποιότητα R 3 υπερβαίνει το 75 % της τιμής παρεμβάσεως, η ανώτατη τιμή αγοράς δεν μπορεί να είναι ανώτερη από το 75 % της τιμής παρεμβάσεως, αυξημένης με την προαναφερθείσα προσαύξηση. Οι τιμές των άλλων επιλέξιμων ποιοτήτων λαμβάνονται μέσω των συντελεστών που εμφαίνονται στο παράρτημα IV του εν λόγω κανονισμού.
3. Όσον αφορά τις τιμές των μπροστινών και πισινών τετάρτων, προκύπτουν από τις τιμές του σφαγίου μέσω αντιστοίχως των συντελεστών 0,80 και 1,20 για την ευθεία τομή και 0,75 και 1,25 για την τιμή την ονομαζόμενη "pistola".
4. Ο ισπανικός οργανισμός παρεμβάσεως αγοράζει τα προϊόντα που προσφέρονται με τους όρους που καθορίζονται στον τίτλο Ι τμήμα 1, καθώς και στους τίτλους ΙΙ και ΙΙΙ του κανονισμού (ΕΟΚ) αριθ. 859/89.
5. Η πληρωμή των προϊόντων που αγοράζονται από τον οργανισμό παρεμβάσεως γίνεται μεταξύ της 45ης και 65ης ημέρας μετά από την ημέρα αναλήψεως.
Άρθρο 2
Ο παρών κανονισμός αρχίζει να ισχύει στις 25 Μαΐου 1992. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 22 Μαΐου 1992.

Labels: 3
17
4
18